Správa o aktuálnom stave plnenia opatrení na úseku schengenskej spolupráce 
1.	časť:	Východiská pre ďalšie smerovanie na úseku schengenskej spolupráce 
Slovenská republika je už viac ako tri roky súčasťou spoločného schengenského priestoru, pričom za tento krátky čas preukázala, že dokáže plniť všetky požiadavky, ktoré vyplývajú členským štátom schengenského priestoru zo schengenského acquis.
V Programovom vyhlásení vlády Slovenskej republiky na obdobie rokov 2010 až 2014, ktoré bolo schválené uznesením vlády Slovenskej republiky č. 505 z 28. júla 2010, v časti 4. „Bezpečný a efektívny štát“, v podčasti 4. 2 „Vnútorný poriadok a bezpečnosť“ sa vláda Slovenskej republiky zaviazala o. i. „nepoľaviť v úsilí o implementáciu schengenského acquis“. 
Účelom predkladanej Správy o aktuálnom stave plnenia opatrení na úseku schengenskej spolupráce (ďalej len „správa“) je určiť východiská pre ďalšie smerovanie na úseku schengenskej spolupráce (1. časť),  rámcovo popísať aktuálny stav na úseku schengenskej spolupráce (2. časť), uskutočniť detailný odpočet plnenia opatrení na úseku schengenskej spolupráce (3. časť), ktorý pozostáva z vyhodnotenia:
•	Schengenského akčného plánu Slovenskej republiky na roky 2008 – 2009 (ďalej len „pôvodný SAP“) – príloha č. 1;

•	implementácie schengenského acquis v Slovenskej republike od       1. januára 2007 do 31. januára 2011 – príloha č. 2;

•	 plnenia odporúčaní a najlepšej praxe z katalógu pre správne uplatňovanie schengenského acquis pre oblasť: 
•	ochrany osobných údajov (dok. 9768/10 SCHEVAL 55 COMIX 361) – príloha č. 3.1; 
•	policajnej spolupráce (dok. 15785/3/10 REV 3 SCHEVAL 132 ENFOPOL 313 COMIX 719) – príloha č. 3.2;   
•	udeľovania víz (dok. 12099/1/09 REV 1 SCHEVAL 94 VISA 239 COMIX 582) – príloha č. 3.3;
•	kontroly hraníc, návratov a readmisie  (dok. 7864/09 SCHEVAL 48 FRONT 21 COMIX 252) – príloha č. 3.4; 
•	Schengenského informačného systému (dok. 18161/10 SCHEVAL 158 SIRIS 181 COMIX 837) – príloha č. 3.5.

Správa upriamuje pozornosť aj na ďalšie úlohy súvisiace s hodnotením správnej implementácie schengenského acquis v Slovenskej republike (ďalej len „SR“) v rokoch 2012 – 2013 (4. časť).

2.	časť:	Rámcový popis súčasného stavu na úseku schengenskej spolupráce

V oblasti ochrany osobných údajov sa javia ako rizikové všetky opatrenia, ktoré majú rozpočtový vplyv alebo vplyv na systemizáciu štátnozamestnaneckých miest Úradu na ochranu osobných údajov SR (ďalej len „ÚOOÚ SR“), keďže ÚOOÚ SR avizuje „rozpočtovú a personálnu poddimenzovanosť“ a požaduje o. i. legislatívne úpravy, ktoré budú garantovať úplnú nezávislosť ÚOOÚ SR od výkonnej moci aj vo veciach správcovstva rozpočtovej kapitoly a odmeňovania zamestnancov  podobne ako sú uplatňované voči Najvyššiemu kontrolnému úradu SR (napr. zabezpečiť školenie osôb, ktoré majú prístup k údajom zo SIS II. generácie, zabezpečiť pracovné stáže zamestnancov tohto úradu v centrále SIS v Štrasburgu, v centrále VIS v Luxemburgu a v centrále CIS v Bruseli,  vykonávanie kontrol informačných systémov na zastupiteľských úradoch SR v zahraničí, účasť zástupcov ÚOOÚ SR na rokovaniach Spoločného dozorného úradu pre Schengen, Spoločného dozorného orgánu pre EUROPOL a Colného dozorného orgánu a iných pracovných platformách v oblasti ochrany osobných údajov na úrovni Európskej únie a Rady Európy a pod.). 
Cezhraničná policajná spolupráca, justičná spolupráca, boj proti nelegálnej migrácii a spoločný boj proti drogám sú jedným z hlavných prvkov tzv. kompenzačných opatrení, ktoré musia členské štáty schengenského priestoru vykonávať po odstránení hraničných kontrol na vnútorných hraniciach. V rámci tejto oblasti je potrebné zabezpečiť vybudovanie účinných mechanizmov vzájomnej výmeny informácií a ostatných foriem spolupráce realizáciou projektu budovania analyticko-koordinačného centra (AKC) v rámci prezídia Policajného zboru  určeného na zber, analýzu, koordináciu a distribúciu informácií ako jedného z nosných komponentov potrebných k úplnému zavedeniu Európskeho modelu kriminálneho spravodajstva (ECIM) a vybudovania nového informačného systému Policajného zboru ACHERON. 
Prevažnú časť schengenského acquis týkajúceho sa spoločnej vízovej politiky začala SR uplatňovať až vstupom do schengenského priestoru (21. decembra 2007), pričom hlavnou úlohou je zabezpečiť strážnu službu na vízových pracoviskách, keďže každý žiadateľ sa musí podrobiť bezpečnostnej kontrole ešte pred vstupom do čakacej miestnosti, ktorá by mala byť prístupná cez samostatný vchod, udržiavať národný vízový informačný systém (N.VIS) kompatibilný s centrálnym vízovým informačným systémom (C.VIS) ako aj vykonať monitoring správneho fungovania celého systému v tejto oblasti po vstupe do schengenského priestoru. 
V oblasti prekračovania hraníc je potrebné dobudovať systém technickej a fyzickej ochrany vonkajšej hranice SR s Ukrajinou (projekt STAFO), dobudovanie zvýšenia obvodovej ochrany všetkých 11 objektov na štátnej hranici s Ukrajinou (všetky oddelenia hraničnej kontroly Policajného zboru a Riaditeľstvo hraničnej polície Sobrance), dobudovanie druhého odletového terminálu Letiska Poprad – Tatry, zabezpečiť technické prostriedky potrebné na snímanie a následnú kontrolu biometrických znakov držiteľov víz uložených vo Vízovom informačnom systéme (ďalej len „VIS“), zabezpečiť participáciu SR na činnosti agentúry Frontex, zabezpečiť spustenie pilotného projektu Európskeho systému hraničného dozoru (EUROSUR) a participovať na spustení jeho konečnej verzie, ako aj zabezpečenie ďalších opatrení súvisiacich s kontrolou vonkajšej hranice SR (napr. vytvoriť vlastnú leteckú podporu pri monitorovaní a kontrole schengenských hraníc alebo aspoň jej základné prvky). 
Efektívne plnenie opatrení vyplývajúcich zo schengenského acquis v oblasti bezpečnosti dokladov, biometrie a migrácie vytvára základné predpoklady na účinnú spoluprácu s ostatnými štátmi schengenského priestoru. V tomto smere bude nevyhnutné  zavedenie druhého biometrického prvku, teda odtlačkov prstov do povolení na pobyt a povolení na malý pohraničný styk vrátane  ich vydávania, zabezpečiť snímanie a vykonávanie kontroly biometrie na hraničných priechodoch a zastupiteľských úradoch SR v zahraničí, vrátane školení, spoločné vyhosťovanie štátnych príslušníkov tretích krajín a iné.
	Hlavným cieľom v oblasti Schengenského informačného systému je zabezpečiť prijatie a realizáciu opatrení súvisiacich so spustením prevádzky Schengenského informačného systému II. generácie (ďalej len „SIS II“). Tento nový systém sa aj napriek niekoľkým odkladom v rokoch 2008 až 2010 nepodarilo zo strany Európskej únie uviesť do prevádzky. V súčasnosti Európska komisia schválila harmonogram s cieľom spustenia SIS II do prevádzky v marci 2013. 
Vzdelávanie a výcvik osôb podieľajúcich sa na implementácii schengenského acquis vo všetkých vyššie uvedených oblastiach je jednou z hlavných oblastí schengenského hodnotenia zo strany Európskej únie. V oblasti vzdelávania a výcviku je potrebné aktualizovať a dôsledne realizovať opatrenia vyplývajúce z  Koncepcie policajného vzdelávania schválenej v roku 2007. Bude potrebné venovať pozornosť najmä ďalšiemu vzdelávaniu a výcviku vo všetkých hodnotených oblastiach schengenského acquis a uskutočniť sériu kurzov, školení a seminárov, ktoré budú špecificky zamerané na vybrané cieľové skupiny. V plnení týchto opatrení bude potrebné systematicky pokračovať aj v nasledujúcich rokoch.
Novým prvkom v rámci schengenského hodnotenia je pripravenosť SR ako členského štátu schengenského priestoru na zvládanie krízových situácií spôsobených napr. prírodnou katastrofou, priemyselnou haváriou, epidémiou alebo pandémiou, migračnou vlnou veľkého rozsahu alebo iným typom krízovej situácie vo väzbe na vykonávanie dozoru na hraničných priechodoch a medzinárodných letiskách schengenského typu, prekračovanie hraníc, ako aj pohyb a pobyt cudzincov na území členského štátu schengenského priestoru postihnutého krízovou situáciou.    
3.	časť: Detailný odpočet plnenia opatrení na úseku schengenskej spolupráce
Hlavnou úlohou pôvodného SAP,  schváleného uznesením vlády SR č. 163               z 12. marca 2008, bolo zabezpečiť zmapovanie opatrení, ktoré vyplynuli SR zo vstupu do schengenského priestoru, pokračovať v nastavenom systéme plnenia opatrení vyplývajúcich zo schengenského acquis a v neposlednom rade aj zabezpečiť plnenie opatrení, ktoré vyplynuli z odporúčaní uvedených v záverečných správach schengenských hodnotení vykonaných v rokoch 2006 - 2007 schengenskými hodnotiacimi komisiami Európskej únie (napr. zlepšenie systému vzdelávania s akcentom na jazykové vzdelávanie). 
Po roku existencie pôvodného SAP bola vypracovaná „Správa o plnení opatrení zo Schengenského akčného plánu SR na roky 2008 – 2009  za rok 2008“, ktorá bola schválená uznesením vlády SR č. 217  z 18. marca 2009.  Z celkového počtu 133 opatrení uvedených v pôvodnom SAP bolo k 31. decembru 2008 46 opatrení splnených, 56 opatrení splnených priebežne, 30 opatrení nesplnených a 1 opatrenie zrušené uznesením vlády SR č. 391 z 11. júna 2008. Citovaným uznesením vlády SR bolo taktiež v bode D.1 schválených 37 zmien termínov, v bode D.2 7 zmien znenia opatrení a v bode E.1 zrušenie ďalších 8 opatrení pôvodne uložených uznesením vlády SR č. 163 z 12. marca 2008. Ďalšie vyhodnotenie pôvodného SAP za rok 2009 už nebolo predmetom rokovania vlády SR. Taktiež nebol schválený „Schengenský akčný plán SR na roky 2009 – 2010“, v ktorom by boli identifikované a schválené ďalšie opatrenia vyplývajúce SR z členstva v schengenskom  priestore v súvislosti s prijatím nového schengenského acquis v období od 1. januára 2007 do 31. decembra 2008. 
Detailné vyhodnotenie pôvodného SAP je uvedené v prílohe č. 1. V prílohe č. 2 je uvedený detailný odpočet plnenia opatrení vyplývajúcich SR z implementácie schengenského acquis  od 1. januára 2007 do 31. januára 2011, vrátane právnych predpisov, ktoré doposiaľ v SR neboli implementované alebo boli implementované nesprávne. Prevažná časť bude premietnutá aj do návrhu  Schengenského akčného plánu SR (ďalej len „nový SAP SR“). Najväčšia pozornosť sa v správe o aktuálnom stave venuje vyhodnoteniu plnenia opatrení vyplývajúcich členským štátom schengenského priestoru, a teda aj SR z  katalógov pre správne uplatňovanie schengenského acquis pre jednotlivé oblasti (príloha č. 3), ktorých aplikácia bude hodnotená schengenskými hodnotiacimi komisiami Európskej únie, keďže od roku 2008 až do súčasnosti neboli predmetom analytického rozpracovania a vyhodnotenia v rámci SR. 
Prílohy č. 2 a 3 neboli doposiaľ prijaté na úrovni uznesenia vlády SR, nakoľko ide o úlohy vyplývajúce pre Slovenskú republiku priamo z členstva v EÚ a v Schengene. 
4.	časť: Ďalšie úlohy súvisiace s hodnotením správnej implementácie schengenského acquis v SR v rokoch 2012 – 2013
Predložená správa si kladie za cieľ predovšetkým ukončenie monitorovania plnenia opatrení vyplývajúcich SR z členstva v schengenskom  priestore na úrovni vlády SR a vytvorenie predpokladov pre vypracovanie nového SAP SR, ktorý bude predložený na rokovanie vlády SR. 
V rámci správy  je však nevyhnutné aspoň rámcovo upriamiť pozornosť aj na ďalšie úlohy súvisiace s  hodnotením správnej implementácie schengenského acquis v SR  v rokoch 2012 – 2013, ktorých realizácia môže prispieť/prispeje k úspešnému hodnoteniu SR, a to: 
1.	základný tréning schengenských hodnotiteľov na účely otestovania pripravenosti SR na hodnotenie správnej implementácie schengenského acquis v Slovenskej SR v rokoch 2012 – 2013 (ďalej len „simulácia schengenského hodnotenia“), 
2.	logistické, obsahové a protokolárne zabezpečenie hodnotenia správnej implementácie schengenského acquis v SR v rokoch 2012 – 2013 (ďalej len „logistické zabezpečenie“),  
3.	aktualizovanie a dôsledné realizovanie opatrení vyplývajúcich z Koncepcie policajného vzdelávania schválenej v roku 2007,
4.	informovanie príslušných orgánov a inštitúcií Európskej únie o organizačných zmenách týkajúcich sa úradu hraničnej a cudzineckej polície, ktorý je zodpovedný za oblasť kontroly hraníc v SR, 
5.	schválenie návrhu zákona o kontrole hraníc a pobyte cudzincov,
6.	vypracovanie schengenského hodnotiaceho dotazníka a jeho následné zaslanie Generálnemu sekretariátu Rady EÚ (ďalej len „hodnotiaci dotazník“), 
7.	vytvorenie novej alebo prepracovanie webovskej stránky na webovom sídle Ministerstva vnútra SR k schengenskej problematike, 
8.	aktuálny prehľad projektov schválených/rozpracovaných na úseku schengenskej spolupráce v rámci štátneho rozpočtu, ako aj nástrojov zahraničnej pomoci v rámci SR/v pôsobnosti Ministerstva vnútra SR (ďalej len „aktuálny prehľad projektov“)       a financovanie jednotlivých projektov/úloh, formulované ako opatrenia v novom SAP SR alebo v Národnom pláne riadenia kontroly hraníc v pôsobnosti Ministerstva vnútra SR/v rámci SR.  
            
4.1	Simulácia schengenského hodnotenia
Základný tréning schengenských hodnotiteľov je upravený v dokumente: „Zriadenie Stáleho výboru pre hodnotenie a vykonávanie Schengenského acquis“, SCH/Com-ex (98) 26 def). Vychádzajúc z tohto dokumentu, ktorý podrobne rozoberá povinnosti a úlohy hodnotiaceho mechanizmu ako takého, Generálny sekretariát Rady Európskej únie (ďalej len „GS Rady EÚ“) spolu s Európskou komisiou poverili v roku 2008 agentúru Frontex, aby sa ujala tohto projektu a vypracovala vzdelávací mechanizmus budúcich schengenských hodnotiteľov pre oblasť pozemných, vzdušných a morských hraníc.
     	Pozornosť bola venovaná tak prvému mandátu, ako aj druhému mandátu schengenskej hodnotiacej komisie, t. j. voči novo pristupujúcim štátom, ako aj štátom, ktoré sú/budú hodnotené podľa stanovených časových harmonogramov (SR – po 5 rokoch). 
     	Projektu sa v roku 2008 ujala agentúra Frontex ako organizačný článok zodpovedný za vypracovanie potrebných materiálov (obsah, tréneri, dokumentácia atď.). Dohľad nad celým projektom má GS Rady EÚ zastupujúci problematiku schengenských hodnotení. Tréningy pre budúcich schengenských hodnotiteľov realizované agentúrou Frontex sa v prevažnej miere (okrem teoretického všeobecného základu) zameriavajú na problematiku vonkajších hraníc. Na základe pozitívnych ohlasov účastníkov kurzov/tréningov členské štáty schengenského priestoru požiadali GS Rady EÚ pre schengenské záležitosti, aby sa podobné projekty venovali aj ostatným oblastiam schengenského hodnotenia. Výsledkom tejto iniciatívy  je pilotný kurz pod záštitou CEPOL-u a ktorý má navrhnúť obdobný model vzdelávania pre schengenských hodnotiteľov pre oblasť policajnej spolupráce a SIS. Slovensko má záujem participovať na tomto projekte. V tejto súvislosti je potrebné v rámci plánovania nastaviť čerpanie finančných prostriedkov na zahraničné  služobné/pracovné cesty pre aktivity  CEPOL – u, ktorých komoditným manažérom je sekcia personálnych a sociálnych činností Ministerstva vnútra SR tak, aby sa zástupcovia dotknutých útvarov Ministerstva vnútra SR mohli zúčastniť na tomto projekte.       
     	V roku 2009 sa uskutočnil prvý pilotný tréning vo Fínsku, nasledoval ďalší v Poľsku, nasledujúci bol opäť vo Fínsku, keďže Fínsko ako prvé spustilo pilotný projekt EUROSUR.  Posledný tréning bol v Litve pred pár týždňami. V októbri tohto roku je dohodnutý tréning v Slovinsku a na jar budúceho roku tréning v Lotyšsku. Na posledný termín pred hodnotením siedmich krajín v roku 2012/2013 sa prihlásili už tri krajiny: Maďarsko, opäť Litva a Estónsko. 
     	SR dostala ponuku a výnimku priamo od GS Rady EÚ usporiadať tréning v SR. Výnimku preto, že SR chýba jeden z potrebných modulov k uskutočneniu tréningu, a to morský modul. Tréning by teda bol vyšpecifikovaný v dvoch základných moduloch (pozemný a vzdušný).
    	Celý projekt simulovaného schengenského hodnotenia by bol organizovaný oddelením pre spoluprácu s agentúrou Frontex úradu hraničnej a cudzineckej polície prezídia Policajného zboru a úplne prefinancovaný agentúrou Frontex cez Akadémiu Policajného zboru
v Bratislave, ktorá je partnerskou akadémiou agentúry Frontex.
     	Tréning je 100% simuláciou reálneho hodnotenia, s tým, že všetky informácie poskytnuté schengenskej hodnotiacej komisii a ňou vypracované dokumenty sú utajené a zostávajú v členskom štáte schengenského priestoru, v ktorej sa konal tréning. Sú žiadané len informácie z regionálnej a operačnej/lokálnej úrovne (nie informácie z národnej úrovne). Závery, podobne ako počas reálneho hodnotenia sú predstavené na národnej úrovni a použijú sa na odstránenie prípadných nedostatkov pred ostrým hodnotením. 

Výsledky ukázali, že toto je jediná efektívna cesta ako sa pripraviť na hodnotenie a zároveň pripraviť všetky konfrontované zložky na reálne hodnotenie. Pripravené informácie, prezentácie by boli potom v plnej miere pripravené pre reálne hodnotenie. Ďalšou obrovskou devízou tohto projektu je možnosť pripraviť zodpovedných nadriadených (Riaditeľstvo hraničnej polície Sobrance, Letisko Košice) na reálne hodnotenie, a to: ako reagovať, ako prezentovať, ako sa správať v situáciách počas reálneho hodnotenia. 
     	Je to jedinečná príležitosť pripraviť sa na hodnotenie pozemných hraníc a vzdušných hraníc tak, aby sme ho zvládli na požadovanej úrovni a s požadovaným výsledkom. 

4.2	Logistické zabezpečenie   
Vychádzajúc z dokumentu 7855/1/11 REV 1- návrh harmonogramu schengenských hodnotiacich misií v rokoch 2012 a 2013 – možno konštatovať, že SR bude s veľkou pravdepodobnosťou v roku 2012 hodnotená v oblasti ochrany osobných údajov, policajnej spolupráce  a vzdušných hraníc. V roku 2013 by mala byť SR hodnotená v oblasti víz, SIS a činnosti národnej ústredne SIRENE a pozemných hraníc. SR na účely hodnotení vybrala 
a oznámila tieto zastupiteľské úrady SR v zahraničí: Generálny konzulát Užhorod, Zastupiteľský úrad Káhira, Zastupiteľský úrad Peking, Zastupiteľský úrad Nairobi, Zastupiteľský úrad Hanoj, Zastupiteľský úrad Kuvajt. Z uvedených nominovaných zastupiteľských úradov SR GS Rady EÚ vyberie dva, na ktorých sa priamo uskutočnia schengenské hodnotenia.
Rozhodnutím Výkonného výboru SCH/ex-COM (98) 26 def bol pracovnej skupine Rady EÚ pre schengenské záležitosti (ďalej len „PS SCH-EVAL“) daný mandát vykonávať hodnotenia kandidátskych krajín, ako i členských štátov už uplatňujúcich schengenské acquis. Následne PS SCH-EVAL prijala rozhodnutie, ktorým stanovila maximálny počet expertov zúčastňujúcich sa hodnotenia na 17 (15 expertov z jednotlivých členských štátov, zástupca sekretariátu Rady EÚ a zástupca Európskej komisie). V tomto kontexte, ako aj vo väzbe najmä na logistickú a obsahovú náročnosť jednotlivých návštev schengenských hodnotiacich komisií (napr. požiadavky na preklady dokumentov, tlmočenie, stravovanie, cestovanie a presuny hodnotiteľov) sa okrem zriadenia odbornej pracovnej skupiny podľa bodu 4. 1 navrhuje vyčleniť v návrhu štátneho rozpočtu na roky 2012 a 2013 – kapitola Ministerstvo vnútra SR finančné prostriedky vo výške 248 273 Eur. Osobitne dôležitým sa javí vypracovanie anglicko-slovenského a slovensko-anglického terminologického slovníka pre potreby tlmočníkov, prekladateľov, ako aj samotných účastníkov schengenských hodnotiacich komisií zostavený z termínov, ktoré sú používané najmä v katalógoch pre správne uplatňovanie schengenského acquis v jednotlivých oblastiach a v inom schengenskom acquis vrátane terminologickej, lingvistickej a právnej revízie dokumentov, ktoré budú za SR posielané na rokovania orgánov a inštitúcií EÚ vo väzbe na hodnotenie správnej implementácie schengenského acquis v SR. 
4.3  	Aktualizovať a dôsledne realizovať opatrenia vyplývajúce z Koncepcie policajného vzdelávania schválenej v roku 2007
	V oblasti policajného vzdelávania je potrebné prehodnotiť a aktualizovať opatrenia vyplývajúce z Koncepcie policajného vzdelávania schválenej v roku 2007 a zabezpečiť ich dôsledné plnenie (napr. pripraviť návrh nariadenia ministra vnútra SR o vzdelávaní príslušníkov PZ, určiť policajných dôstojníkov pre koordináciu policajného vzdelávania v rámci príslušných útvarov Ministerstva vnútra SR, prezídia Policajného zboru a útvarov Policajného zboru, zriadiť akreditačnú komisiu Ministerstva vnútra SR pre posudzovanie a schvaľovanie projektov vzdelávania policajtov na útvaroch Policajného zboru, zaviesť systém analyzovania a hodnotenia potrieb ďalšieho vzdelávania policajtov na útvaroch Policajného zboru). 
	Na účely plnenia opatrení, ktoré na úseku schengenského vzdelávania a výcviku vyplynuli SR zo správ, ktoré boli výstupom návštev schengenských hodnotiacich komisií
v rokoch 2006 - 2007 je nevyhnutné najmä v rámci prezídia Policajného zboru a jeho relevantných služieb (napr. hraničná polícia, cudzinecká polícia, dopravná polícia, poriadková polícia) formou interného aktu riadenia jednotne stanoviť ciele vzdelávania a výcviku, hlavné organizačné zásady, zásady školení školiteľov, hodnotenie priebehu vzdelávania a výcviku, ako aj identifikovať vzdelávacie akcie z hľadiska vecných potrieb na účely realizácie  ďalšieho vzdelávania policajtov vrátane časového harmonogramu, foriem vzdelávania a výcviku, rozsahu, určenia lektorského tímu/školiteľov a vzorov dokumentácie. 
          
4.4  	Informovanie príslušných orgánov a inštitúcií EÚ o organizačných zmenách týkajúcich sa úradu hraničnej a cudzineckej polície, ktorý je zodpovedný za oblasť kontroly hraníc v SR 
	Vo vzťahu k vtedajšej organizačnej štruktúre úradu hraničnej a cudzineckej polície prezídia Policajného zboru bolo potrebné, aby SR odprezentovala v rámci pracovnej skupiny pre schengenské záležitosti organizačnú zmenu začlenenia úradu hraničnej a cudzineckej polície Ministerstva vnútra SR a jeho organizačných súčastí do organizačnej štruktúry prezídia Policajného zboru so zachovaním líniového riadenia služby hraničnej polície a služby cudzineckej polície, ktorá bola vykonaná 1. apríla 2011 s cieľom predísť zbytočným nedorozumeniam. 
Notifikácia predmetnej zmeny bola potrebná vzhľadom na viaceré opatrenia upravené v katalógu pre správne uplatňovanie schengenského acquis pre oblasť hraníc, readmisie a návratu (napr. zabezpečiť efektívne a funkčné ministerské kompetencie v oblasti riadenia hraníc, vytvoriť podmienky pre centrálne zabezpečovanie zdrojov, dohľadu a pokynov pre kontrolu hraníc pod záštitou príslušného ministerstva v oblasti spravodlivosti alebo vnútra, zabezpečiť jasnú a efektívnu koordináciu koncepcie integrovaného riadenia hraníc (ďalej len „IBM“) a jej realizáciu na národnej, regionálnej a miestnej úrovni vrátane jasne zadefinovaného rozpočtu na IBM na všetkých úrovniach zainteresovaných orgánov, vytvoriť centralizovaný a jasne štruktúrovaný príslušný orgán verejnej moci s priamym velením medzi útvarmi hraničnej stráže na ústrednej, regionálnej a miestnej úrovni, zabezpečujúci jednotný prístup ku kontrole hraníc, jednotný systém plánovania a rozsiahly a rýchly tok informácií na všetkých úrovniach organizácie, zabezpečiť vykonávanie kontroly hraníc na miestnej úrovni len osobitne špecializovanými útvarmi hraničnej stráže), ako aj vzhľadom na závery zo správ, ktoré boli výstupom návštev schengenských hodnotiacich komisií v rokoch 2006 – 2007.
4.5	Schválenie návrhu zákona o kontrole hraníc a pobyte cudzincov
	Existencia jednotných vnútroštátnych právnych predpisov a  dohôd,
ktoré umožňujú efektívnu realizáciu koncepcie IBM, napr.: zákon o hraniciach
a/alebo hraničnej stráži, zákon o cudzincoch alebo prisťahovalcoch, zákon 
o ochrane údajov, predpisy/zákon o medziinštitucionálnej spolupráci, pravidlá pre stanovenie sankcií za nedovolené prekročenie hranice a pomoc nelegálnym prisťahovalcom, pravidlá
o zodpovednosti dopravcov, napr. uloženie pokuty pre dopravcov nelegálnych prisťahovalcov a povinnosť zabezpečiť dopravu späť, ako aj povinnosť znášať náklady na pobyt, až kým nie je zabezpečená doprava späť, dohody o hraniciach so susednými krajinami, dohody 
o readmisii so susednými tretími krajinami a krajinami tranzitu a pôvodu, dohody o malom pohraničnom styku so susednými krajinami, patrí medzi opatrenie upravené v katalógu pre správne uplatňovanie schengenského acquis pre oblasť hraníc, readmisie a návratu. V súčasnosti prešiel návrh zákona o kontrole hraníc a pobyte cudzincov prvým čítaním a mal by nadobudnúť účinnosť najneskôr do 1. januára 2012.

4.6	Schválenie Národného plánu riadenia kontroly hraníc SR na roky 2011 až 2014
Vo väzbe na viaceré opatrenia upravené v katalógu pre správne uplatňovanie schengenského acquis pre oblasť hraníc, readmisie a návratu (napr. vypracovať národnú viacročnú stratégiu ako základ rozvoja riadenia hraníc, zabezpečiť, aby k tejto stratégii mali prístup príslušní dôstojníci na všetkých úrovniach a aby obsah stratégie poznali aj ostatní zamestnanci, keďže predstavuje základ a poskytuje usmernenia na účely plánovania, zabezpečiť centralizované plánovanie riadenia hraníc na národnej úrovni, ktoré obsahuje usmernenia a zoznamy požiadaviek pre regionálnu úroveň vrátane plánu alebo programu práce na regionálnej úrovni, ktorý obsahuje usmernenia a zoznam požiadaviek pre miestnu úroveň) vypracoval úrad hraničnej a cudzineckej polície prezídia Policajného zboru Národný plán riadenia kontroly hraníc Slovenskej republiky na roky 2011 až 2014 (ďalej len „Národný plán“). Obsahom Národného plánu sú činnosti na vonkajších hraniciach, na území SR, v tretích krajinách, najmä v krajinách pôvodu nežiaducej migrácie a tranzitných krajinách a oblasť medzinárodnej spolupráce a činnosti súvisiace s vyšetrovaním nedovoleného prekročenia hranice, falšovaním cestovných dokladov, boj proti prevádzačstvu a obchodovaniu s ľuďmi.  S cieľom neduplikovať opatrenia v Národnom pláne s opatreniami definovanými v prílohe č. 1 a 2 predkladanej správy, boli tie opatrenia, ktoré sú obsiahnuté v Národnom pláne, z predkladaného materiálu vypustené. Tým sa dosiahne o. i. aj prehľadnejšie plánovanie finančných prostriedkov na účely realizácie jednotlivých opatrení definovaných či už vo forme projektov alebo iba bežných úloh, ako aj odpočet plnenia opatrení z oboch citovaných strategických dokumentov vlády SR. 
4.7	Hodnotiaci dotazník 
	Zvýšenú pozornosť bude nevyhnutné venovať odborným podkladom, ktoré budú vypracúvané dotknutými ministerstvami, ÚOOÚ SR, ako aj útvarmi Ministerstva vnútra SR a ich vzájomnej koordinácii, ako aj terminologickej, lingvistickej a právnej revízii prekladov do/z anglického jazyka, keďže dotazníky budú zasielané na GS Rady EÚ a keďže podklady uvedené členským štátom schengenského priestoru sú „prvou vizitkou pripravenosti“. 
Na tento účel sa navrhuje vytvoriť osobitnú odbornú pracovnú skupinu pre logistické, obsahové a protokolárne zabezpečenie, ktorej zriadenie je avizované v bode 4. 1. Hodnotiace dotazníky boli SR oficiálne zaslané s termínom vypracovania odpovedí do októbra 2011, takže na rok 2011 bolo potrebné „účelovo vyčleniť“ finančné prostriedky na preklady vo výške 10 000 Eur. Zvýšené riziko rovnako ako v minulosti budú predstavovať „štatistiky“, takže aj tento aspekt hodnotenia je potrebné mať na zreteli a zabezpečiť ich „viacnásobné porovnanie“ a „skúšku správnosti“ zohľadnením viacerých kritérií.
4.8	Externá komunikácia v schengenskej problematike
	Vzhľadom na obligatórnosť a permanentnosť požiadavky realizovať informačnú kampaň voči verejnosti v schengenskej problematike, neaktuálnosť niektorých dokumentov alebo chýbajúce preklady formulárov v anglickom jazyku na webových sídlach Ministerstva vnútra SR a Ministerstva zahraničných vecí SR, ako aj neexistenciu portálu na účely odborného zdieľania informácií o schengenskej problematike bolo vytvorenie novej webovej stránky 
so schengenskou problematikou na webovom sídle Ministerstva vnútra SR. Novovytvorená stránka na webovom sídle Ministerstva vnútra SR by mala obsahovať najmä základné informácie o Schengene, informácie o schengenských hraniciach a cestovaní v rámci a mimo schengenského priestoru, vrátane informácií o cestovných dokladoch a vízach, informácie o bezpečnosti v rámci schengenského priestoru vo väzbe na Schengenský informačný systém, fungovanie úradu SIRENE, uplatňovanie práv dotknutých osôb, európsky zatýkací rozkaz, medzinárodné pátranie po osobách a veciach, fungovanie schengenskej policajnej spolupráce formou cezhraničného sledovania, cezhraničného prenasledovania, výmeny informácií cez spoločné kontaktné pracoviská, informácie o hodnotiacom procese a z hodnotiaceho procesu, perspektívy na úseku schengenskej spolupráce, nové schengenské acquis a iné podľa potrieb identifikovaných útvarmi Ministerstva vnútra SR/útvarmi Policajného zboru a inými orgánmi a inštitúciami. 
4.9	Aktuálny prehľad projektov a financovanie jednotlivých projektov/úloh, ktoré budú formulované ako opatrenia v novom SAP alebo v Národnom pláne riadenia kontroly hraníc SR v pôsobnosti Ministerstva vnútra SR/v rámci SR
	S cieľom zmapovať dosiaľ realizované a pripravované projekty na úseku koordinácie schengenskej spolupráce financované/spolufinancovaných zo zdrojov zahraničnej pomoci, zo štátneho rozpočtu príp. iných zdrojov financovania, ako aj vytvoriť predpoklady pre ďalšie plánovanie a realizáciu projektov na úseku schengenskej spolupráce ako programovej priority vlády SR príp. pre redistribúciu/realokáciu zdrojov financovania sa javí ako účelné vytvoriť aktuálny prehľad projektov. Aktuálny prehľad projektov v rámci zahraničnej pomoci vypracovaný odborom zahraničnej pomoci Ministerstva vnútra SR ako riadiacim orgánom najmä pre program Solidarita a riadenie migračných tokov.
	Všetky ministerstvá dotknuté schengenskou problematikou, ako aj ÚOOÚ SR avizujú v rámci detailného odpočtu plnenia opatrení v prílohách č. 1 až 3 správy o aktuálnom stave nedostatok/potrebu finančných prostriedkov. Rovnaké konštatovanie možno formulovať vo vzťahu k útvarom Ministerstva vnútra SR.